U-I-48/08
Natisni
Opravilna št.:
U-I-48/08
Datum odločitve:
22. 10. 2009
ECLI:
ECLI:SI:USRS:2009:U.I.48.08
Akt:
Zakon o prekrških (Uradni list RS, št. 3/07 – ur. p. b., 17/08 in 21/08 – popr.) (ZP)
Zakon o policiji (Uradni list RS, št. 66/09 – ur. p. b.) (ZPol)
Zakon o varnosti cestnega prometa (Uradni list RS, št. 56/08 – ur. p. b. in 58/09) (ZVCP)
Izrek:
Pobuda za začetek postopka za oceno ustavnosti Zakona o prekrških (Uradni list RS, št. 3/07 – ur. p. b., 17/08 in 21/08 – popr.), Zakona o policiji (Uradni list RS, št. 66/09 – ur. p. b.) in Zakona o varnosti cestnega prometa (Uradni list RS, št. 56/08 – ur. p. b. in 58/09) se zavrže.
Evidenčni stavek:
Pobudnik nima pravnega interesa, če ne izkaže, da izpodbijane določbe neposredno posegajo v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Rudolf Zelko, Dutovlje
Datum vloge:
7. 3. 2008
Vrsta odločitve:
sklep
Vrsta rešitve:
zavrženje
Dokument:
US28864
Dokument v PDF obliki:
U-I-48-08.pdf
82 KB
Prenesite datoteko
U-I-48/08-4
22. 10. 2009
SKLEP
Ustavno sodišče je v postopku za preizkus pobude Rudolfa Zelka, Dutovlje, na seji 22
.
oktobra 2009
sklenilo:
Pobuda za začetek postopka za oceno ustavnosti Zakona o prekrških (Uradni list RS, št. 3/07 – ur. p. b., 17/08 in 21/08 – popr.), Zakona o policiji (Uradni list RS, št. 66/09 – ur. p. b.) in Zakona o varnosti cestnega prometa (Uradni list RS, št. 56/08 – ur. p. b. in 58/09) se zavrže.
Obrazložitev
1. Pobudnik izpodbija Zakon o prekrških (ZP-1), Zakon o policiji (ZPol) in Zakon o varnosti cestnega prometa (ZVCP-1). Izpodbijani predpisi naj bi policiji omogočali, da zgolj na podlagi posnetih fotografij vozil, udeleženih v cestnem prometu, pošilja njihovim lastnikom plačilne naloge, čeprav naj slednji ne bi bili v vozilu. Takšna ureditev in ravnanje policije naj bi bili v neskladju z domnevo nedolžnosti, s pravico do osebnega dostojanstva in varnosti ter s pravico do varstva osebnih podatkov. Navaja, da je tudi sam prejel plačilni nalog o storitvi cestnoprometnega prekrška. Policija naj bi na podlagi radarske kontrole le fotografirala mimo vozeče vozilo in ga brez ustavitve in ugotovitve dejanskega stanja določila kot storilca prekrška. Ustavnemu sodišču predlaga, naj o pobudi odloči tako, da policiji prepreči nezakonito ravnanje in določanje storilcev prekrškov iz računalniških evidenc državnih organov.
2. Po prvem odstavku 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj (drugi odstavek 24. člena ZUstS).
3. Pravni interes za vložitev pobude za oceno ustavnosti zakona, ki ne učinkuje neposredno, ima pobudnik, ko izčrpa pravna sredstva zoper posamični akt, izdan na podlagi izpodbijanega predpisa, in hkrati s pobudo vloži ustavno pritožbo pod pogoji iz 50. do 60. člena ZUstS. Predpostavka za vložitev ustavne pritožbe in pobude je v takem primeru tudi izčrpanost pravnih sredstev po vsebini, kar pomeni, da mora pobudnik trditve o domnevni neustavnosti ureditve, na kateri temelji odločitev v njegovem primeru, uveljavljati že v postopku pred pristojnimi sodišči (sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07 in OdlUS XVI, 82). Iz razlogov, navedenih v citiranem sklepu, pobudnik še ne izkazuje pravnega interesa za oceno ustavnosti izpodbijanih zakonskih določb. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik